Autostrada care va uni România de Grecia, prin Bulgaria. Ultimele detalii
- Ionel Sclavone
- 1 martie 2024, 19:57
Românii vor ajunge în Grecia, mai ales în timpul vacanțelor, pe o nouă autostradă care urmează să fie construită în baza unui proiect comun. În această perioadă, autoritățile de la București, de la Sofia și Atena pun la punct ultimele detalii ale acestui parteneriat.
Sorin Grindeanu, ministrul Transporturilor, a vorbit despre un asemenea proiect în luna februarie. Oficialul de la București spunea că România va investi într-o autostradă strategică ce va face legătura cu Grecia, prin Bulgaria. Iar acum, ministrul bulgar de finanțe anunță că lucrurile se pun în mișcare.
Sorin Grindeanu, declarații despre noua autostradă
Pe 12 februarie, ministrul român al Transporturilor, Sorin Grindeanu, anunța că România va investi într-o autostradă "strategică". Viitoarea șosea urmează să facă legătura cu Grecia, prin Bulgaria. El spunea că și-ar dori să găsească drumari foarte buni. Aceasta pentru a finaliza partea de lucrări ce revine României într-un timp foarte scurt.
La vremea respectivă ministrul Sorin Grindeanu dezvăluia că viitoarea autostradă va asigura legătura dintre România și portul Alexandroupolis, de la Marea Egee.
"Mi-aș dori ca prima secțiune, cei 30 de kilometri până aproape de Mangalia, să decurgă foarte repede, să avem iarăși constructori foarte buni. Nu este o problemă să continuăm și de la Mangalia până în vamă, ba chiar suntem obligați în faza a doua să facem și acest lucru. Pentru ca va trebui să legăm, și bulgarii trebuie să vină cu autostrada care să lege România într-un final de Grecia, portul Alexandroupolis. E o lucrare strategică, atât pentru noi cât și pentru partenerii nu doar din Uniunea Europeană ci și din NATO", spunea Sorin Grindeanu.
Bulgaria apreciază rolul BEI
Oficialul bulgar a precizat că BEI a devenit mult mai activă atunci când vine vorba despre susținerea investițiilor. Astfel, instituția este dispusă să acorde credite și pentru astfel de sectoare, considerate "nu tocmai tradiționale". Între investițiile pentru care se acordă finanțări sunt cele din industria de apărare sau producția de bunuri cu dublă utilizare.
"După alegerea Nadiei Calvino la președinția BEI la sfârșitul anului 2023, instituția financiară va deveni mult mai activă și mai rapidă în acordarea de împrumuturi și va intra în unele sectoare nu tocmai tradiționale, cum ar fi industria de apărare și în special bunuri cu dublă utilizare", a spus Asen Vasilev.
Politicianul a apreciat mandatul extins al băncii, confiderând că este un element pozitiv pentru industria bulgară.
"Bulgaria cooperează extrem de bine cu Banca Europeană de Investiții (BEI). Avem diverse proiecte, cu investiții mari în energie și infrastructură. Unele dintre proiecte au început înainte de aderarea Bulgariei la UE și au fost finalizate cu succes", a spus ministrul Asen Vasilev.
Proiectul anunțat de Sorin Grindeanu, confirmat de bulgari
Ministrul de Finanțe bulgar, Asen Vasilev, a declarat că țara sa își propune un program de modernizare a infrastructurii. Pentru noua autostradă se lucrează intens cu oficialii din Grecia și România. Proiectul presupune construcția unei autostrăzi, despre care a vorbit și Sorin Grindeanu, dar și a unei linii feroviare de mare viteză. Cele două căi de transport vor lega portul Alexandroupolis de orașele Ruse și Silistra, la Dunăre.
"Bulgaria are un program foarte serios de îmbunătățire a infrastructurii", a subliniat ministrul de finanțe, subliniind că țara lucrează din greu cu Grecia și România pentru a construi coridorul Nord-Sud, începând cu o autostradă și o linie feroviară de mare viteză care vor leagă Alexandroupolis (pe Marea Egee) cu Rousse și Silistra (pe Dunăre), potrivit publicației elene Ypodomes.com.
Potrivit sursei citate, se lucrează la un acord interguvernamental și se fac aranjamente pentru înființarea unui joint venture. Acesta va gestiona proiectul astfel încât să nu fie îngropat de eventualele turbulențe politice. Asen Vasilev a declarat că instituţiile bulgare vor coopera cu BEI în calitate de partener de finanţare.